section_heading: "Svadbeni" mačevni plesovi
paragraph_text: Međutim, ovdje se pojavljuje pitanje razlike u spolu izvođača, čega su bili svjesni i stariji istraživači. Zahvaljujući recentnim studijama roda/spola (gender-studies), Lada Čale Feldman primijetila je da se u usporedbi kraljica s kumpanijama, rusalijama i kalušarima vodilo računa samo o morfološkim obilježjima, a nije se smatralo da je za značenje relevantna činjenica da te običajne pojave izvode muškarci, te da spomenuti plesovi i ophodi ne pokazuju simbolične spone s vjenčanjem. Nasuprot tim tumačenjima, Čale Feldman predlaže tumačenje kraljica u svjetlu mita o androginu, božanski savršenom spiritualnom spoju muškog i ženskog elementa što se ostvaruje brakom. Argument za takvo tumačenje pronalazi i u postojanosti mita o androginu u književnosti i u ritualima širom svijeta.Čale Feldman, Lada: "Slavonski folklor i pučki igrokaz: jedno (moguće) metodološko susretište" Osijek i Slavonija—hrvatka dramska književnost i kazalište / Krležini dani u Osijeku 1996 [priredio Branko Hećimović], Osijek; Zagreb: Hrvatsko narodno kazalište, Pedagoški fakultet, Hrvatska akademija znanosti i umjetnosti. 1997. str. 89.